รีวิวร้านขนมหวานแนะนำประจำสำเพ็ง 2
	
กราบสวัสดีเพื่อนๆชาววงในกับผม Pednoii AhHa กันอีกครั้งกับการรีวิวประจำสัปดาห์ร้านที่ 2 หลังจากที่เรากินชาบูรสชาติธรรมดาๆกันมาแล้ว(ใครยังไม่รับชม เลื่อนไปอ่านที่ด้านล่างเพิ่มกันได้นะครับ) ที่สำเพ็ง 2 กันมาแล้ว ต่อไปก็ถึงตาของขนมหวาน และร้านที่ถูกเลือกมานั้นก็คือ ร้าน “โอม ปัง ปัง” ร้านขนมปังปิ้งและร้านน้ำที่ทางสำเพ็ง 2 การันตีว่าขึ้นชื่อ(คงเป็นการจ้างโฆษณามากกว่า) ร้านนี้อยู่ในส่วนของทางเดินที่กว้างและมีเก้าอี้ไว้สำหรับทานอาหารจำนวนมาก เป็นลักษณะแบบ Open Air มีทั้งโต๊ะแบบยกสูงและโต๊ะแบบขนาดทั่วไป เมื่อเรามานั่งพนักงานจะรีบมานำเมนูมาให้เลือกสรรและรับออเดอร์ทันที หลังจากรับออเดอร์แล้วก็จะมีขนมให้ทานเล่นด้วยให้ฟรีๆ และเมนูที่วันนี้ผมจะลองสั่งนั้น ก็คือ..

1. ชาเขียวปั่น ราคา 55 บาท: ทางร้านจะนำมาเสิร์ฟในแก้วคล้ายๆเหยือกน้ำที่แสนจะดูดีแต่ปริมาณค่อนข้างน้อย พอทานเท่านั้นถึงกับอึ้ง(ดั่งที่จ้างสำเพ็ง 2 ให้โปรโมทร้านจริงๆ)เพราะรสชาติเหมือนชาเขียวปลอมๆที่พยายามใส่นมกลบแล้วดึงรสชาตินมให้ออกมา ซึ่ง “ผิด” กับคอนเซปของผมที่รสชาติชาเขียวจะต้องโดดเด่น นอกจากนี้รสชาติชาเขียวยังแทบจะสัมผัสไม่ได้เลยครับ แต่ความหวานกำลังดีเนื่องจากรสนมมากลบความหวานไปได้เยอะทีเดียว

2. บัตเตอร์เบียร์ ราคา 69 บาท: เมนูน้ำที่หลุดออกจากนิยายอย่างแฮร์รี่พอตเตอร์นั้น ทางร้านก็มีให้บริการเช่นกัน ผมประทับใจเมนูนี้ค่อนข้างมากเลยทีเดียวเพราะว่าตัวคาราเมลที่ใส่นั้นใส่มาเยอะ แต่ยังไม่เข้มข้นเท่าที่ควร ส่วนการตีนมทำได้ดีครับ โดยส่วนตัวผมประทับใจเมนูนี้มากกว่าชาเขียวอีกครับ

สรุปการรีวิววันนี้ผมยังไม่ค่อยประทับใจสักเท่าไร เนื่องจากรสชาติและราคาที่ดูจะพุ่งกระฉูดและไม่สมราคาเท่าไร ผมคงแนะนำได้แค่ว่า อยากให้ทางร้านปรับปรุงรสชาติหรือว่าให้มีเปิดแบบสอบถามความคิดเห็นจะดีมากครับ และอยากให้เพื่อนๆที่กำลังจะไปสำเพ็งสองอดใจสักนิด รอให้ที่นี่เค้าเริ่มอยู่ตัวก่อน ผมมั่นใจว่ารสชาติอาหารที่นี่จะดีขึ้นอย่างแน่นอนครับ ☺